
ROZSUDOK V MENE SLOVENSKEJ REPUBLIKY Okresný súd Prievidza v trestnej veci vedenej proti obžalovanému A. B., nar. XX.XX.XXXX v C., pre prečin nebezpečného vyhrážania podľa § 360 odsek 1, odsek 2 písmeno a), písmeno b) Trestného zákona s poukazom na § 138 písmeno a), písmeno d) Trestného zákona a s poukazom na § 139 odsek 1 písmeno c) Trestného zákona, samosudkyňou Mgr. Alexandrou Čerňanskou Pindejovou na hlavnom pojednávaní konanom dňa 20. marca 2025 v Bánovciach nad Bebravou, takto rozhodol: Obžalovaný A. B. narodený XX. XXXXXXXXX XXXX v C., trvale bytom D. E. XX podľa § 285 písmeno a) Trestného poriadku sa
oslobodzuje
spod obžaloby prokurátorky Okresnej prokuratúry Partizánske Pv 139/24/3305 - 58 zo dňa 09.09.2024, pre skutok právne kvalifikovaný ako prečin nebezpečného vyhrážania podľa § 360 odsek 1, odsek 2 písmeno a), písmeno b) Trestného zákona s poukazom na § 138 písmeno a), písmeno d) Trestného zákona a s poukazom na § 139 odsek 1 písmeno c) Trestného zákona na tom skutkovom základe, že: dňa 08.05.2024 v čase okolo 22:30 hod. v F., v rodinnom dome nachádzajúcom sa na G. F. XXX/XX, v ktorom býva s poškodenou, svojou manželkou H. B. G., po tom ako prišiel domov pod vplyvom alkoholu, začal poškodenej v obývacej izbe rodinného domu vulgárne nadávať, pýtať si od poškodenej peniaze z daňového bonusu a vyhrážať sa jej, že ak mu peniaze nevráti, tak ju zabije, následne pristúpil k sedačke, na ktorej sedela poškodená, chytil ju za vlasy a k čelu jej pritláčal pokladničku, následne v kuchyni rodinného domu obžalovaný poškodenej H. B. G. pritlačil o brucho kuchynský stôl, vykrúcal jej ruky, z kabelky jej vzal jej peňaženku, v ktorej následne hľadal peniaze, po čom zo strachu o svoj život a život svojich detí poškodená aj s deťmi z domu ušla k susede, čím obžalovaný svojim konaním u poškodenej svojej manželky H. B. G. vzbudil dôvodnú obavu o život a zdravie, že svoje vyhrážky naplní, pričom poškodenej nespôsobil žiadne zranenia pretože nebolo dokázané, že sa stal skutok, pre ktorý je obžalovaný stíhaný. odôvodnenie: Dňa 09.09.2024 podala prokurátorka Okresnej prokuratúry Partizánske k Okresnému súdu Prievidza na obžalovaného A. B. obžalobu č. k. Pv 139/24/3305 - 58 zo dňa 09.09.2024, pre skutok právne kvalifikovaný ako prečin nebezpečného vyhrážania podľa § 360 odsek 1, odsek 2 písmeno a), písmeno b) Trestného zákona s poukazom na § 138 písmeno a), písmeno d) Trestného zákona a s poukazom
na § 139 odsek 1 písmeno c) Trestného zákona v spojení s § 127 odsek 4 Trestného zákona na tom skutkovom základe, že: dňa 08.05.2024 v čase okolo 22:30 hod. v F., v rodinnom dome nachádzajúcom sa na G. F. XXX/XX, v ktorom býva s poškodenou, svojou manželkou H. B. G., po tom ako prišiel domov pod vplyvom alkoholu, začal poškodenej v obývacej izbe rodinného domu vulgárne nadávať, pýtať si od poškodenej peniaze z daňového bonusu a vyhrážať sa jej, že ak mu peniaze nevráti, tak ju zabije, následne pristúpil k sedačke, na ktorej sedela poškodená, chytil ju za vlasy a k čelu jej pritláčal pokladničku, následne v kuchyni rodinného domu obžalovaný poškodenej H. B. G. pritlačil o brucho kuchynský stôl, vykrúcal jej ruky, z kabelky jej vzal jej peňaženku, v ktorej následne hľadal peniaze, po čom zo strachu o svoj život a život svojich detí poškodená aj s deťmi z domu ušla k susede, čím obžalovaný svojim konaním u poškodenej svojej manželky H. B. G. vzbudil dôvodnú obavu o život a zdravie, že svoje vyhrážky naplní, pričom poškodenej nespôsobil žiadne zranenia. Obžalovaný na nariadenom hlavnom pojednávaní po prednese obžaloby prokurátorom a po zákonnom poučení obžalovaného podľa § 34 Trestného poriadku, § 36 Trestného poriadku,§ 40 Trestného poriadku, v zmysle § 121 Trestného poriadku a tiež po zákonnom poučení v zmysle § 257 Trestného poriadku, urobil vyhlásenie v zmysle § 257 odsek 1 písmeno a) Trestného poriadku a vyhlásil, že je nevinný. Súd určil termíny hlavných pojednávaní, na ktorých na základe návrhov a súhlasu procesných strán vykonal dokazovanie výsluchom obžalovaného, výsluchom poškodenej H. B. G., výsluchom svedkyne A. G., výsluchom svedkyne I. G., oboznámením znaleckého posudku č. 58/2024, oboznámením listinných dôkazov. Z výsluchu obžalovaného vyplynulo, že v deň skutku obžalovaný prišiel domov z práce, s manželkou boli pohádaní už cez týždeň, zobral psa a išiel na prechádzku so psom. Dal si jedno pivo a pol deci, necítil sa byť opitý. Počas prechádzky komunikoval s manželkou - poškodenou, prostredníctvom sms, kde sa slušným spôsobom hádali. Pokračovali aj po jeho príchode domov, obžalovaný bol v kuchyni, poškodená pozerala televízor spolu s dcérou J., syn už spal. Obžalovaný zisťoval, kde má poškodená schované peniaze, nevedel ich nájsť a pýtal sa jej kam ich schovala. Poškodená mu uviedla, že ich má schované v kasičke, kde ich však obžalovaný nenašiel. Obžalovaný sa nechcel s poškodenou hádať, ďalej s ňou komunikoval cez sms. Poškodená mu neverila, že tam peniaze nie sú. Obžalovaný následne otvoril dvere a kasičku hodil pri poškodenú, aby sa presvedčila. Následne išiel do kuchyne, povedal poškodenej, že pokiaľ sa chce rozísť, nech mu telefón dá. S poškodenou sa hádali, aj si nahrešili, handrkovali sa o telefón. Poškodená si svoj telefón zobrala, obžalovanému dala dcérin telefón. Poškodená obžalovanému uviedla, že volá mame, rodičom. Obžalovaný volal bratovi, že asi príde mama poškodenej a že obžalovaný sa bojí, že budú robiť hurhaj. Kým prišiel brat, obžalovaný čakal u seba doma. Poškodená bola asi u susedy. Obžalovaný následne vyšiel von na cestu, kde čakal brata. Medzitým prišla taxíkom aj mama poškodenej. Obžalovaný uviedol, že ako vyšiel von, napadli ho dve osoby, boli to dvaja chlapi, nevie kto to bol, rodina poškodenej bola v taxíku. Pribehol aj brat obžalovaného, ten ich rozohnal kaserom. Oni ušli a v tom prišli policajti. Riešili mamu poškodenej, ktorá vystúpila z auta aj s tetou. Poškodenú vzala jej matka ku sebe domov do Topoľčian. Obžalovaný zostal doma. Brat a aj polícia mu povedali, že by mal nahlásiť napadnutie, celú noc behal po polícii, po pohotovosti. Obžalovaný nevie kto ho napadol, videl dvoch chlapov, jeden bol v kukle. Obžalovaný na základe kladených otázok uviedol, že to, čo opisuje, sa mohlo stať dňa 04.05.2024, nepamätá si presne, mohlo to byť večer, z práce prišiel okolo šiestej, skutok sa mohol stal okolo deviatej - desiatej hodiny večer. Stalo sa to u nich doma, na adrese F., G. F. XXX/XX. Počas hádky z jeho strany nezazneli žiadne vyhrážky voči poškodenej. Jediné, čo jej povedal bolo, že sa chce s ňou rozísť. Obžalovaný cítil, že sa mu poškodená nevenuje, jej rodina je proti nemu. Nemajú ho radi, prekáža im, že nie je Róm. Poškodená volala jej rodine, že sa hádajú a že je u susedy, poškodená bola tiež nervózna. Obžalovaný uviedol, že fyzicky poškodenú nenapadol. Po hádke bola poškodená u susedy. Obžalovaný nevie, či mu neprišla sms od poškodenej, že už ide jej mama a že ho poriešia alebo že mu nahrešia. Obžalovaný sa zľakol, tak volal bratovi. S poškodenou sa iba pohádali, nečakal, že to takto dopadne. Svoju ženu miluje, má ju rád, o deti sa stará ako o svoje, s poškodenou spolu žijú a aktuálne spolu čakajú aj dieťa. Z výsluchu poškodenej H. B. G. vyplynulo, že obžalovaný sa jej nevyhrážal, netlačil jej plechovku ani stôl k bruchu. S obžalovaným sa iba pohádali, bola to manželská hádka kvôli peniazom, kvôli deťom.
Poškodená išla k susedke, aby sa hádka upokojila. Medzitým prišla rodina poškodenej, viac sa to nafúklo. Poškodená nevie, čo sa dialo vonku, ona bola u susedy s deťmi. Potom prišla mama poškodenej, poškodená išla taxíkom k mame, aj s deťmi. Poškodená tam bola asi dva dni, ukľudnila sa a potom išla na políciu vypovedať pravdu, čo sa skutočne stalo a že manžela krivo obvinila, nakoľko bola pod nátlakom rodiny. Jej rodina nemala obžalovaného už od počiatku rada, poškodená podľahla rodine a krivo vypovedala. Poškodená na základe kladených otázok uviedla, že sa to stalo u nich doma, na adrese F., G. F. XXX/XX v rodinnom dome, čas si už nepamätá. Stalo sa to okolo desiatej, pol desiatej večer, nevie presne. Obžalovaný išiel so psom na prechádzku, potom do krčmy, obžalovaný mal trochu vypité. S obžalovaným sa hádali pre peniaze a pre deti. Zobudila syna a išla k susede. Poškodená predtým susede zavolala, či sa k nej môže prísť ukľudniť. Poškodená uviedla, že susede nespomínala, čo sa stalo. Tá sa jej opýtala, či je nervózna. Poškodená čakala na mamu, tá ju potom aj s deťmi poslala k nej domov. I. zavolala poškodená, pretože sa s obžalovaným viac pohádali a chcela, aby sa to ukľudnilo. Poškodená uviedla, že počas hádky obžalovaný nepoužil žiadne vyhrážky, povedal jej iba sviňa, za čo sa jej ospravedlnil. Poškodená poprela svoju predchádzajúcu výpoveď, kde uviedla, že: ,,Potom prišiel do obývačky, začal kričať ty ku.. ak mi ich nevrátiť tak ťa zabijem to boli peniaze z daňového bonusu na deti." Poškodená uviedla, že to nie je pravda. Bola v hneve a rozčúlená, rodina na ňu tlačila, tak podľahla. Rodina poškodenej nemá obžalovaného rada. Počas hádky bola prítomná iba vtedy 11 - ročná dcéra, 5 - ročný syn spal. Poškodená uviedla, že obžalovaný sa počas hádky voči nej nedopustil fyzického násilia ani fyzického útoku, ani sa jej nevyhrážal. V rámci odstraňovania rozporov sa poškodená k svojej predchádzajúcej výpovedi, kde uviedla, že: ,,Pritom ako som sedela na gauči tak ma chytil za vlasy a pritom mi aj tlačil šporkasu na peniaze do oblasti čela. Ja som prekotúľala z gauča som sa postavila a išla som pri dcéru aby jej neublížil. Potom vytrhol nabíjačku z telefónu z elektriky a tou nabíjačkou ovalil dcéru do hlavy." poškodená uviedla, že je pravda, že bola na gauči s dcérou, obžalovaný na ňu kričal kde sú peniaze, žiadny útok na jej osobu však nebol. Na polícií tak poškodená vypovedala preto, lebo podľahla tlaku rodiny. Matka - A. G. jej povedala, aby povedala, že sa jej obžalovaný vyhrážal smrťou. Popisovaný fyzický útok si poškodená vymyslela. Ku susede odišla preto, lebo sa pohádali. Svoju matku poškodená volala preto, aby sa to ukľudnilo. Jej matka prišla na taxíku, aj nejaké chlapčiská, poškodená nevie kto to bol. Z hádky s obžalovaným poškodená nemala žiadnu obavu. Zo strany obžalovaného jej neboli spôsobené žiadne zranenia. Svedkyňa A. G. po zákonnom poučení využila svoje právo a vo veci odmietla vypovedať z dôvodu, aby nespôsobila poškodenej, svojej dcére, nebezpečenstvo trestného stíhania. Z výsluchu svedkyne I. G. vyplynulo, že má vedomosť o tom, že susedia mali medzi sebou manželskú hádku. Poškodená jej zavolala, že chce prísť ku nej na kávu, lebo sa s obžalovaným pohádali, pohádali sa ohľadom peňazí. Poškodená svedkyni nehovorila čo sa stalo a ani sa svedkyňa nepýtala, nie je to jej vec. Potom prišla mama poškodenej a zobrala poškodenú k sebe domov, aj s deťmi, išli taxíkom. Svedkyňa na základe kladených otázok uviedla, že jej suseda volala, či môže prísť na kávu možno niekedy podvečer, svedkyňa nevie presne o koľkej to bolo, svedkyňa nevie, či bolo svetlo alebo tma, bolo to navečer. Poškodená jej zavolala, že sa chce porozprávať. Vôbec neriešili toto, riešili babské veci. Poškodená mala pri sebe aj deti. Svedkyňa v priebehu dňa alebo v podvečer nepočula z domu, kde býva poškodená a obžalovaný krik. Svedkyňa sa s poškodenou poznajú rok, dva. Ich vzťah je susedský, klasický. Nie sú kamarátky, ani nepriateľky. Rovnako aj so susedom. Obžalovaný na ňu pôsobí ako úplne normálny človek, kľudný. V deň skutku svedkyňa obžalovaného nevidela. Zahliadla ho cez okno až keď sa vracal so psom z prechádzky. Keď odchádzala poškodená s matkou, svedkyňa obžalovaného nevidela. Možno bol na dvore, len si ho nevšimla, svedkyňa nevie. Keď k nej prišla poškodená prišla, povedala jej, že mali manželskú hádku, že sa nepohodli pre nejaké peniaze. Poškodená jej nepovedala, že by ju obžalovaný napadol, ani že by sa jej vyhrážal. Keď poškodená ku nej prišla bola troška nervózna z toho, že sa pohádali. Deti boli v normálnom stave, neboli vystrašené. Zo znaleckého posudku č. 58/2024 vyplynulo, že znalec aktuálne nezistil u obžalovaného psychosomatickú závislosť od psychotropnej látky. Zistený rizikový abúzus (nadmerné resp. škodlivé užívanie návykovej látky) alkoholu aktuálne bez psychosomatickej závislosti. U obžalovaného sa nejedná o chorobný, resp. patický sklon k požívaniu alkoholu ani iných psychotropných látok, obžalovaný požíva alkohol z vlastnej vôle, vlastným zapríčinením. Znalec aktuálne nenavrhuje uložiť obžalovanému ochranné liečenie. Požívanie alkoholu nemalo forenzne významný vplyv na spáchanie inkriminovaného trestného činu. Zo psychiatrického hľadiska pobyt obžalovaného na slobode nie je nebezpečný pre
spoločnosť, avšak z vlastnej vôle a vlastným zapríčinením sa obžalovaný môže dopúšťať trestnej činnosti. Z fotodokumentácie SMS správ na č.l. 138 - 156 vyplynulo, že ide o sms komunikáciu zo dňa 08. mája (začiatok predloženej komunikácie o 17:55 hod.), zo dňa 09. mája a zo dňa 10.mája, z mobilného telefónu obžalovaného s osobou označenou ako Lasonka2. Konkrétne ide o konfliktnú výmenu názorov medzi obžalovaným a poškodenou prostredníctvom SMS správ. Zo zápisnice o trestnom oznámení na č.l. 1 - 5 vyplynulo, že dňa 09.05.2024 v čase o 15:00 h. sa na Obvodné oddelenie Policajného zboru Partizánske za účelom oznámenia skutočností nasvedčujúcich tomu, že bol spáchaný trestný čin, dostavila H. B. G., kde poškodená opísala vyhrážky smrťou a tiež fyzický útok obžalovaného na jej osobu. Z výpisu z ústrednej evidencie priestupkov na č.l. 184, ako aj z lustrácie v Centrálnej evidencii správnych deliktov a priestupkov na č.l. 238 - 240 vyplynulo, že obžalovaný sa dopustil 2 priestupkov, a to: - dňa 16.07.2023 priestupku proti občianskemu spolunažívaniu (hrubé správanie voči susede K. L.), za čo mu bolo uložené napomenutie, - dňa 05.09.2021 priestupku proti občianskemu spolunažívaniu (keď dňa 05.09.2021 počas slovnej hádky vulgárne nadával družke K. M., pričom jej zobral z rúk mobilný telefón, ktorý hodil o zem a keď zobrala ich syna J. na ruky a už bola na dvore, tak ich dobehol, chytil ju za pravú ruku v oblasti lakťa, kde jej povedal, že nikde nejde, inak ju zabije), za čo mu bolo uložené pokarhanie. Z odpisu registra trestov na č.l. 186 v spojení s aktuálnym odpisom registra trestov na č.l. 241 vyplynulo, že obžalovaný bol doposiaľ 3 - krát súdne trestaný, a to: - v trestnej veci vedenej pred Okresným súdom Partizánske sp. zn. PE-1T/72/2003, pre trestný čin krádeže a iné, za čo mu bol uložený podmienečný trest odňatia slobody vo výmere 10 mesiacov, ktorého výkon súd podmienečne odložil na skúšobnú dobu v trvaní 18 mesiacov, v skúšobnej dobe podmienečného odsúdenia sa osvedčil, aktuálne sa na páchateľa hľadí, akoby nebol odsúdený, - v trestnej veci vedenej pred Okresným súdom Partizánske sp. zn. 0T/23/2017, pre trestný čin ohrozenia pod vplyvom návykovej látky, uložený mu bol podmienečný trest odňatia slobody vo výmere 6 mesiacov, ktorého výkon súd podmienečne odložil na skúšobnú dobu v trvaní 16 mesiacov, následne mu bol nariadený výkon nepodmienečného trestu odňatia slobody, z ktorého bol dňa 08.10.2018 podmienečne prepustený, v skúšobnej dobe podmienečného prepustenia sa osvedčil, - v trestnej veci vedenej pred Okresným súdom Partizánske sp. zn. 0T/4/2018, pre trestný čin ohrozenia pod vplyvom návykovej látky, uložený mu bol nepodmienečný trest odňatia slobody vo výmere 8 mesiacov, so zaradením do ústavu na výkon trestu s minimálnym stupňom stráženia, z výkonu trestu bol dňa 08.10.2018 podmienečne prepustený, v skúšobnej dobe podmienečného prepustenia sa osvedčil. Z lustrácie v evidencií zbraní na č.l. 187 k osobe obžalovaného vyplynulo, že obžalovaný nie je držiteľom zbrane. Z lustrácie v databáze súdov na č.l. 236 -237 vyplynulo, že proti obžalovanému okrem predmetného trestného konania a vedeného probačného dohľadu, iné trestné konanie aktuálne vedené nie je. Z lustrácie Generálnej prokuratúry na č.l. 242 - 244 vyplynulo, že proti obžalovanému okrem predmetného trestného konania, iné trestné konanie na podklade podanej obžaloby, aktuálne vedené nie je. Predmetom uvedeného trestného konania je skutok právne kvalifikovaný ako prečin nebezpečného vyhrážania podľa § 360 odsek 1, odsek 2 písmeno a), písmeno b) Trestného zákona s poukazom na § 138 písmeno a), písmeno d) Trestného zákona a s poukazom na § 139 odsek 1 písmeno c) Trestného zákona v spojení s § 127 odsek 4 Trestného zákona, ktorého sa obžalovaný mal dopustiť tak, že po tom ako dňa 08.05.2024 prišiel domov v čase približne okolo 22:30 hod., pod vplyvom alkoholických nápojov mal poškodenej v obývacej izbe rodinného domu vulgárne nadávať, žiadať od poškodenej peniaze a vyhrážať sa jej, že ak mu peniaze nevráti, tak ju zabije, následne mal pristúpiť k sedačke, na ktorej sedela poškodená, túto mal chytiť za vlasy, k čelu jej pritlačiť pokladničku, následne v kuchyni rodinného domu mal obžalovaný poškodenej pritlačiť o brucho kuchynský stôl, vykrúcať jej ruky, z kabelky jej vziať jej peňaženku a hľadať peniaze, po čom zo strachu o svoj život a život svojich detí mala poškodená aj s deťmi z domu ujsť k susede, pričom obžalovaný mal svojim konaním vzbudiť u poškodenej dôvodnú
obavu o jej život a zdravie. Obžalovaný sa opísaného konania mal dopustiť závažnejším spôsobom konania (so zbraňou a násilím) a na chránenej osobe (blízkej osobe - svojej manželke). Rovnako ako v prípade všetkých trestných činov upravených Trestným zákonom, aj v tomto konkrétnom prípade pre vyvodenie trestnej zodpovednosti konkrétnej osoby musia byť naplnené všetky zákonné znaky skutkovej podstaty trestného činu, teda musí byť jednoznačne, a bez akýchkoľvek pochybností preukázané porušenie alebo ohrozenie záujmu chráneného Trestným zákonom - naplnenie objektu trestného činu, naplnenie objektívnej stránky trestného činu (konanie zo strany obžalovaného, spôsobenie trestnoprávne relevantného následku, pričom medzi konaním a spôsobeným následkom musí byť daná príčinná súvislosť), daný subjekt trestného činu a tiež naplnená subjektívna stránka trestného činu. Objektom trestného činu nebezpečného vyhrážania sú primárne medziľudské vzťahy a právo človeka, aby nebol vystavený závažným vyhrážkam. Objektívna stránka trestného činu nebezpečného vyhrážania spočíva vo vyhrážaní sa inému smrťou, ťažkou ujmou na zdraví alebo inou ťažkou ujmou, a to takým spôsobom, že to môže vzbudiť dôvodnú obavu. Samotná vyhrážka musí byť mienená vážne, avšak nie z hľadiska úmyslu jej naplnenia, ale z hľadiska úmyslu jej vyslovenia, teda že ju človek chcel vysloviť a mala pôsobiť ako vyhrážka. Zároveň úmysel musí smerovať k takému spôsobu vyjadrenia vyhrážky, aby bol spôsobilý vyvolať dôvodnú obavu z tejto vyhrážky. Subjektívna stránka tohto trestného činu vyžaduje úmyselné zavinenie, a to či už úmysel priamy alebo úmysel nepriamy, ktoré sa vzťahujú na všetky znaky skutkovej podstaty. V danom prípade musí byť v konaní vykonaným dokazovaním bez akýchkoľvek pochybností preukázané, že obžalovaný ako subjekt trestného činu konal spôsobom relevantným z pohľadu vzniku trestnoprávnej zodpovednosti, teda, že obžalovaný sa poškodenej - svojej manželke vyhrážal usmrtením, a to za použitia zbrane a násilím (v zmysle podanej obžaloby), v dôsledku ktorého konania obžalovaného poškodená nadobudla vážnu obavu o život a zdravie svojej osoby. Z vykonaného dokazovania, konkrétne z výsluchu obžalovaného vyplynulo, že obžalovaný spáchanie skutku, ktorý mu je obžalobou kladený za vinu, v celom rozsahu popiera. Obžalovaný popiera akékoľvek vyhrážky voči poškodenej, či akýkoľvek fyzický útok na poškodenú. Pripúšťa však, že s poškodenou mali manželskú hádku. Poškodená na hlavnom pojednávaní taktiež poprela akékoľvek vyhrážky zo strany obžalovaného. Uviedla, že obžalovaný sa jej nevyhrážal, ani na ňu fyzicky nezaútočil. Je si vedomá toho, že obžalovaného krivo obvinila. Urobila však tak preto, lebo bola pod tlakom rodiny. S obžalovaným mala iba manželskú hádku, kvôli peniazom, pričom k susede a následne k privolanej matke išla iba preto, aby sa situácia ukľudnila. Na hlavnom pojednávaní bola ďalej vypočutá aj matka poškodenej - A. G., ktorá ako svedkyňa využila svoje právo a vo veci odmietla vypovedať z dôvodu, aby nespôsobila svojej dcére - poškodenej, nebezpečenstvo trestného stíhania. Táto svedkyňa tak žiadne vyhrážky zo strany obžalovaného a teda spáchanie skutku zo strany obžalovaného nepotvrdila. Ani svedkyňa I. G. vyhrážky zo strany obžalovaného nepotvrdila. Vo svojej výpovedi uviedla, že poškodená v daný deň k nej skutočne aj s deťmi prišla, pričom poškodená jej uviedla, že sa s obžalovaným pohádali, poškodená sa javila svedkyni nervózna. Žiadne vyhrážky, či fyzický útok však poškodená nespomenula. Okrem vyššie uvedených výsluchov súd v zmysle návrhov a súhlasu procesných strán vykonal dokazovanie aj oboznámením listín zo spisu, pričom po vykonaní celého dokazovania a po zhodnotení všetkých v konaní zabezpečených a vykonaných dôkazov (vrátane oboznámenej sms - komunikácie, z ktorej vyplynula iba konfliktná výmena názorov medzi obžalovaným a poškodenou, avšak v žiadnom prípade nie vyhrážky obžalovaného určené poškodenej a spáchanie skutku obžalovaným), ktoré súd hodnotil jednotlivo, ako aj vo vzájomnej súvislosti, dospel k záveru, že v danom prípade nebolo jednoznačne a bez akýchkoľvek pochybností preukázané, že skutok, ktorý je obžalovanému kladený za vinu, sa stal a teda, že obžalovaný svojim konaním naplnil skutkovú podstatu žalovaného trestného činu.
Z vykonaného dokazovania podľa názoru súdu vyplýva iba to, že obžalovaný a poškodená mali dňa 08.05.2024 hádku, resp. výmenu názorov na riešenie situácií ich vzájomného spolužitia, po ktorej hádke poškodená odišla z ich spoločného obydlia. To, že sa skutok stal (ako je uvedené v obžalobe), preukázané bez akýchkoľvek pochybností nebolo. Za danej dôkaznej situácie, preto súd vyhodnotením všetkých v konaní vykonaných dôkazov dospel k záveru, že v konaní nebolo jednoznačne a bez akýchkoľvek pochybností preukázané, že skutok, ktorý je obžalovanému kladený za vinu sa stal a preto súd obžalovaného spod obžaloby oslobodil. Pre úplnosť súd uvádza, že poškodená si náhradu škody v konaní neuplatnila. Poučenie: Proti tomuto rozsudku je možné podať odvolanie v lehote 15 dní odo dňa jeho oznámenia prostredníctvom Okresného súdu Prievidza na Krajský súd v Trenčíne. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2025:3824010807.2 (dáta aktuálne k 8. 11. 2026). Záväzné je znenie zverejnené súdom.




